**Suomen Pöytätennisliitto ry** KOKOUSKUTSU

Jäsenseuroille Helsinki 22.10.2020

**SYYSLIITTOKOKOUS**

Suomen Pöytätennisliiton syysliittokokous pidetään **lauantaina 14.11.2020**

**klo 18.00 alkaen.**

Paikka: **Pitäjänmäen Sporttitalon mailapelitoimiston neuvotteluhuone (4krs), Valimotie 10, 00380 Helsinki**

Liittokokouksessa käsitellään liiton toimintasääntöjen 16 §:ssä mainitut

asiat.

Syysliittokokouksessa:

* vahvistetaan seuraavan vuoden toimintasuunnitelma
* päätetään jäsenmaksun ja muiden liitolle tulevien maksujen suuruus
* vahvistetaan seuraavan tilikauden talousarvio
* päätetään liiton puheenjohtajalle, varapuheenjohtajalle, liittohallituksen jäsenille ja tilintarkastajille maksettavista palkkioista
* valitaan seuraavaksi kaksivuotiskaudeksi liittohallituksen puheenjohtaja ja varapuheenjohtaja sekä neljän (4) erovuoroisen liittohallituksen jäsenen tilalle uudet jäsenet ja yhdeksi vuodeksi neljä (4) varajäsentä, joiden toimikausi alkaa välittömästi kokouksen jälkeen
* valitaan yksi (1) tilintarkastaja ja hänelle henkilökohtainen varamies tarkastamaan liiton seuraavan tilikauden tilejä ja hallintoa

Edellä mainittujen lisäksi liittohallitus tulee esittämään liittokokouksessa hyväksyttäväksi pöytätennisrahaston perustamista.

Erillinen esityslista julkaistaan myöhemmin.

Liittokokouksessa saavat olla edustettuna jäsenvelvollisuutensa täyttäneet

jäsenseurat, joista jokaisella on yksi ääni.

**HUOM!**
Ylimääräisessä liittokokouksessa 11.10 päätetyn mukaisesti kokoukseen osallistuminen on mahdollista myös etäyhteydellä. Etäyhteydellä kokoukseen osallistuvan henkilön tulee ilmoittaa osallistuminen etukäteen Mika Räsäselle **11.11 klo 16 mennessä**.

Ylimääräisessä liittokokouksessa hyväksyttiin liiton toimintasääntöihin muutokset pykäliin 13 ja 14. Hyväksytyt sääntöpykälät ovat nyt seuraavassa muodossa:

13 §
Liittokokouksessa saavat olla edustettuina jäsenmaksuvelvollisuutensa täyttäneet jäsenseurat, joiden edustajat voivat osallistua kokoukseen joko olemalla läsnä kokouspaikalla tai etäyhteydellä. Jäsenseuroilla on oikeus yhteen (1) äänioikeutettuun edustajaan sekä yhteen (1) lisäedustajaan, jolla on puheoikeus mutta ei äänioikeutta. Äänioikeutta käyttävällä edustajalla tulee olla jäsenseuran antama valtakirja tai hänellä tulee olla oikeus kirjoittaa yksin jäsenseuran nimi.

Liiton kunniapuheenjohtajilla ja kunniajäsenillä, liiton puheenjohtajalla ja varapuheenjohtajalla, liittohallituksen varsinaisilla jäsenillä, liiton toimihenkilöillä sekä valiokuntien jäsenillä on liittokokouksessa osallistumis- ja puheoikeus. Liittokokous voi antaa muillekin henkilöille joko pelkän osallistumisoikeuden tai sekä osallistumis- että puheoikeuden.

14 §
Liittokokouksessa jokaisella jäsenseuralla on yksi ääni. Sama henkilö voi edustaa valtakirjalla enintään kolmea (3) jäsenseuraa. Kuitenkin etäyhteyden kautta osallistuttaessa yksi henkilö voi edustaa vain yhtä (1) seuraa. Etäyhteyden kautta kokoukseen osallistuvalta henkilöltä edellytetään lisäksi ennakkoilmoittautumista tavalla, jonka liittohallitus määrittää kokouskutsussa.

Tervetuloa!

Liittohallitus